საიდუმლო მასალები (სეზონი 5)
სამეცნიერო ფანტასტიკური ტელესერიალ „საიდუმლო მასალების“ მეხუთე სეზონი აშშ-ში, Fox-ის ეთერში 1997 წლის 2 ნოემბერს გავიდა და დასრულდა 1998 წლის 17 მაისს, 20 ეპიზოდის შემდეგ. ეს იყო სერიალის უკანასკნელი სეზონი, გადაღებული ვანკუვერში. ყველა შემდგომი ეპიზოდი გადაიღეს ლოს-ანჯელესში. განსხვავება წინა სეზონებთან ისიც არის, რომ ამბის განვითარება უფრო დეტალურად იყო დაგეგმილი, ვინაიდან ამავე დროს იღებდნენ მხატვრულ ფილმს „საიდუმლო მასალები“, რომელიც სერიალთან პირდაპირ იყო დაკავშირებული. სერიალის მეხუთე სეზონში მოვლენები მიმდინარეობს დანა სკალის ონკოლოგიური დაავადებისგან განკურნების შემდეგ. აგრეთვე ჩნდებიან ახალი პერსონაჟები – ჯეფრი სპენდერი (კრის ოუენსი) და დაიანა ფაული (მიმი როჯერსი), ისევე, როგორც ნათელმხილველი გიბსონ პრეიზი (ჯეფ გულკა). უკანასკნელი ეპიზოდი „დასასრული“ უკავშირდება თავად მხატვრულ ფილმს და სერიალის მეექვსე სეზონის პირველ ეპიზოდს „დასაწყისი“. სეზონი კვლავ წარმატებული იყო, ხოლო თითო ეპიზოდის მაყურებლების რაოდენობა დაახლოებით 20 მილიონს შეადგენდა. იმ დროისთვის ეს იყო „საიდუმლო მასალების“ ყველაზე რეიტინგული სეზონი. აგრეთვე დადებითი იყო კრიტიკოსების შეფასებები.